Nathdvara
Nathdvara (hind. नाथद्वारा, IAST: Nāthdvārā) – miestas Indijos vakaruose, Radžasthane, Aravalio kalnuose, prie Banaso upės, 48 km į šiaurės rytus nuo Udaipuro. Svarbus vaišnavizmo piligriminis centras – Šri Nathidži šventykla. Joje yra juodo akmens Krišnos Šri Nathidži, vaizduojamo vaiko pavidalu, atvaizdas, 1669 m. čia atgabentas iš Mathuros, siekiant jį apsaugoti nuo Aurangzebo antpuolio. Nathdvaroje kuriami tradicinio meno dirbiniai, vaizduojantys Šri Nathidži ir jo gyvenimo įvykius. Būdingas Mevaro mokyklos stilius.